KIRJALLINEN KYSYMYS P-0438/00 esittäjä(t): Piia-Noora Kauppi (PPE-DE) komissiolle. Britannian turkistarhauskiellon vaikutus sisämarkkinoihin.



Virallinen lehti nro 303 E , 24/10/2000 s. 0193 - 0194



KIRJALLINEN KYSYMYS P-0438/00 esittäjä(t): Piia-Noora Kauppi (PPE-DE) komissiolle (11. helmikuuta 2000) Aihe: Britannian turkistarhauskiellon vaikutus sisämarkkinoihin Britannia suunnittelee turkistarhauksen kieltämistä Englannissa ja Walesissa. Lakiesityksen mukaan eläinten turkistarhaus kielletään vuodesta 2003 lähtien. Alahuone esitteli tämän turkistarhauksen kieltämistä koskevan lakiesityksen 25. helmikuuta 1999. Lakiesitys hyväksyttiin toisessa käsittelyssä 5. maaliskuuta 1999. Lakiesitys esitettiin alahuoneelle 22. marraskuuta 1999. Tällä hetkellä lakiesitys on tarkastettavana Euroopan komissiossa. Britannian oikeusministeriön parlamentaarinen sihteeri Elliot Morley on todennut hallituksen pitävän vääränä sitä, että eläimiä teurastetaan niiden turkin vuoksi. Hän on todennut, että teurastus rikkoo eläinten elämän arvoa ja kunnioitusta. Turkistarhauksen kieltämistä Britanniassa perustellaan vetoamalla moraalisiin syihin, koska Elliot Morleyn mukaan Britanniassa harjoitettavalla turkistarhauksella ei ole moraalista oikeutusta. Hänen näkemyksensä merkitsee sitä, että lehmän teurastaminen sen vuodan vuoksi ei ole moraalisesti kyseenalaista, mutta minkin teurastaminen sen turkin vuoksi on moraalisesti tuomittavaa. Onko komissio harkinnut tämän suunnitellun turkistarhauksen kieltämisen vaikutusta Britannian turkistarhauselinkeinon lisäksi myös Euroopan unionin sisämarkkinoihin? Olisiko kielto kauppasäännösten mukainen, vai saattaako kielto komission mukaan toimia, suoraan tai epäsuorasti, tosiasiallisesti tai mahdollisesti, yhteisön sisäisen kaupan esteenä? Mihin toimiin komissio aikoo ryhtyä, jos tämä kielto tulee voimaan? Onko komissio ottanut huomioon sen, että turkistarhauksen kieltäminen Euroopan unionissa johtaa vain siihen, että turkistarhaus siirtyy Euroopan ulkopuolelle ja Euroopan unionin ja sen jäsenvaltioiden viranomaisten ulottumattomiin? David Byrnen komission puolesta antama vastaus (9. maaliskuuta 2000) Komissio on tietoinen siitä, että Yhdistynyt kuningaskunta on ehdottanut turkistarhauksen kieltävää lainsäädäntöä. Lainsäädäntöluonnos on toimitettu komissiolle tiedoksi teknisiä standardeja ja määräyksiä koskevien tietojen toimittamisessa noudatettavasta menettelystä 22. kesäkuuta 1998 annetun Euroopan parlamentin ja neuvoston direktiivin 98/34/EY(1) säännösten mukaisesti. Direktiivin säännösten mukaisesti otetaan käyttöön kolmen kuukauden odotusaika siitä, kun kyseinen jäsenvaltio on toimittanut ehdotetun lainsäädäntötekstin tiedoksi. Tämä odotusaika päättyy 13. maaliskuuta 2000. Komissio tarkastelee parhaillaan Yhdistyneen kuningaskunnan tiedoksi antamia toimenpiteitä asiaan sovellettavan yhteisön lainsäädännön säännösten, myös arvoisan parlamentin jäsenen mainitsemien säännösten, perusteella. Jos komissio tämän tarkastelun päätteeksi toteaa, että ehdotettu Yhdistyneen kuningaskunnan lainsäädäntö ei ole yhteisön lainsäädännön mukainen, se ilmoittaa asiaa koskevat huomionsa jäsenvaltioille direktiivissä 98/34/EY säädetyn menettelyn mukaisesti. Komissio ilmoittaa arvoisalle parlamentin jäsenelle kantansa heti tehtyään asiasta lopullisen päätöksen edellä mainitun direktiivin mukaisesti. (1) EYVL L 204, 21.7.1998.